Girionių piliakalnis
Girionių piliakalnis – piliakalnis Kauno rajone, Samylų seniūnijoje, Girionyse, kairiajame Nemuno krante, už 200 m nuo Pakalniškių piliakalnio, šiaurės vakarų pusėje. Šalia įsikūrę VšĮ „Senelių rojus“ senelių namai, telkšo nedidelis tvenkinys. Naujai išaiškintą piliakalnį 2022 m. rugsėjo 16 d. apžiūrėjo archeologai Arūnas Strazdas ir Algirdas Skrupskelis. Tų pačių metų gruodžio 13 d. piliakalnis įrašytas į Kultūros vertybių registrą. Jo kultūrinis sluoksnis netyrinėtas. Medžių išvartose pastebėta degėsių, surinkta lipdytos keramikos šukių. Manoma, kad žmonių čia gyventa I ir II tūkstantmetyje prieš mūsų erą. Girionių piliakalnis – Kauno marių kranto aukštumos kiek lenktas kyšulys, apaugęs krūmais ir medžiais, juosiamas gana gilios plačios daubos ir griovos. Šlaitai statūs, 13–18 m aukščio, per juos eina miško takas. Aukštumos kyšulys vietomis paveiktas erozijos, apardytas kasant duobes, apkasus. Aikštelė netaisyklingo keturkampio formos, 35 m ilgio ir 20 m pločio. Jos pietryčių krašte supiltas apie 10 m pločio ir iki 1,5 m aukščio pylimas, už kurio iškastas griovys bei supiltas antrasis maždaug 10 m pločio ir apie 1 m aukščio pylimas. Pylimai kiek nuskleisti, antrasis pylimas per vidurį prakastas. Tarp pylimų iškasti grioviai iš dalies užslinkę, apaugę pavieniais medžiais ir krūmais.